《赠赵希哲还河南，仍寄其父太医》
元代·张昱

赵生幼小辞乡里，长成却自河南至。风流藉甚芝兰室，文采粲然瑚琏器。

懋迁不惮万里遥，鱼盐岁逐商人利。杭州旧是繁华地，轻薄相逢增意气。

爱生不登酒家楼，重生不游花柳市。秋风八月柳条黄，束装别我还洛阳。

楼船大帆高十丈，顺风一日到高堂。高堂双亲应自喜，宝货既丰儿亦至。

定呼斗酒出屏帷，膝下相欢复相慰。自来阴骘富人家，庐山董奉非徒誇。

拜罢而翁烦问讯，好种门前仙杏花。

作者简介：元明间庐陵人，字光弼，号一笑居士，又号可闲老人。历官江浙行省左、右司员外郎，行枢密院判官。晚居西湖寿安坊，屋破无力修理。明太祖征至京，厚赐遣还。卒年八十三。有《庐陵集》。